No és difícil incorporar en les construccions antròpiques mesures correctores que afavoreixin la fauna local.
En són mostra les dues actuacions que presentem, una dels Països Baixos i l'altra del Japó.
La firma neerlandesa NEXT Architects ha completat recentment, a la ciutat de Monster (província d'Holanda Meridional), un pont per a vianants i bicicletes que travessa el riu Vlotwatering i que integra jócs per tal que els ratpenats s'hi estableixin en les diferents fases del seu cicle biològic anual.
El pont proporciona una via d'entrada a la Poelzone, un projecte de vies fluvials amb una extensió de 21 ha que aspira a convertir les ribes del Vlotwatering en una zona de lleure per al públic i de creació de nous hàbitats per a la fauna autòctona.
En aquest sentit cal assenyalar que la ciutat i el riu es troben al bell mig de la ruta que solen seguir els quiròpters en els seus desplaçaments.
El pont és corb i peraltat, i té 70 m de llargada i 7 m d'amplada.
Un dels ampits és de llistes de fusta i l'altre de maons.
Precisament l'elecció dels materials s'ha fet tenint en compte la funció de refugi de fauna que ha de satisfer la construcció: en aquest sentit, l'estructura principal de la passera i els habitacles interiors són de formigó, d'elevada massa tèrmica, que els fa idonis com a llocs de sojorn i hibernació per als ratpenats a l'hivern.
Per aconseguir que les cobertes, els murs i els fonaments maximitzin la seva capacitat tèrmica, NEXT Architects ha optat per donar-los un gruix mitjà de 0,75 m.
D'altra banda, els totxos proporcionen llocs frescos perquè els ratpenats niïn en l'època de cria, a l'estiu.
Aquestes mesures han estat saludades per experts de la Societat Neerlandesa de Mamífers com a compendi de bones pràctiques en la integració de funcionalitat i servei a la biodiversitat.
La cavitat interna és divideix en diversos compartiments més petits amb parets de paleta.
Unes escotilles permeten l'accés de persones als espais, en cas que es vulguin dur a terme tasques de monitorització dels ratpenats.
Els animals poden accedir a l'interior del pont des de baix, introduint-s'hi per les escletxes, de 30 cm de llarg i 20 cm d'ample, que s'alineen amb les llistes verticals del parapet del pont.
Al bloc següent podeu veure imatges i esquemes del pont dels ratpenats de Monster.
Uns darrers retocs a la part inferior del pont, on s'ubiquen les entrades per als ratpenats (© NEXT Architects)
El pont, de riba a riba del Vlotwatering, és per a vianants i ciclistes (© NEXT Architects)
Secció del pont, amb els compartiments per a ratpenats (© NEXT Architects)
Aquesta és la situació que, especialment entre maig i setembre, es dóna a la prefectura japonesa de Nara: les tortugues de la zona, en el seu camí cap als estanys propers, travessen la via fèrria.
De vegades ha succeït que en les proximitats d'un canvi d'agulles les tortugues queden encastades entre dos rails.
De retruc, això provoca interrupcions importants del servei ferroviari, amb una mitjana d'un episodi anual greu entre 2002 i 2014, segons la companyia operadora del servei, West Japan Railways.
Davant aquesta situació, la WJR va decidir consultar amb especialistes de l'aquari Suma Aqualife, a la ciutat de Kobe, propera a la zona.
Fruit d'aquesta col·laboració es va implantar, el mes de novembre de 2015, una solució consistent a instal·lar, sota les vies properes als canvis d'agulla, una mena de canals o túnels de formigó que permeten a les tortugues evitar les zones on podrien quedar encaixades, cosa que els suposaria la mort per esclafament o per atropellament tan bon punt canviessin les agulles o passés un tren.
Concretament, a dues estacions properes a la ciutat de Nara s'hi ha implantat cinc trams d'aquesta mena de viaducte per a tortugues, amb forma de U. Dintre de les atribucions del personal de la WJR ara entra també la comprovació periòdica d'aquest passos de fauna.
Fins avui la instal·lació ha salvat la vida a deu tortugues, que se'n tingui constància.
Als vincles adjunts trobareu un vídeo d'aquesta solució japonesa per a la defensa de la fauna i de la puntualitat ferroviària.
Una tortuga a punt de caure al canal que li permetrà passar a l'altra banda de la via amb tota seguretat
Tendències de la biodiversitat a Catalunya.